CELEX: 32021D2241
Language: hu
Date: 2021-12-13 00:00:00
Title: A Tanács (EU) 2021/2241 határozata (2021. december 13.) az Európai Kutatási Térséggel és Innovációval Foglalkozó Bizottság (ERAC) összetételéről és megbízatásáról

2021.12.16.   
               
               
                  HU
               
               
                  Az Európai Unió Hivatalos Lapja
               
               
                  L 450/143
               
            
         A TANÁCS (EU) 2021/2241 HATÁROZATA
         (2021. december 13.)
         az Európai Kutatási Térséggel és Innovációval Foglalkozó Bizottság (ERAC) összetételéről és megbízatásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 179. cikke (1) bekezdésére és 240. cikke (3) bekezdésére,
         mivel:
         
                     (1)
                  
                  
                     Az 1974. január 14-i tanácsi állásfoglalás (1) létrehozta a Tudományos és Műszaki Kutatási Bizottságot (Crest). Az említett állásfoglalást felváltotta a 1995. szeptember 28-i tanácsi állásfoglalás (2), amelyet azután módosította és kiegészítette először a 2010. május 28-i tanácsi állásfoglalás (3) – amely a Crest nevét az „Európai Kutatási Térséggel Foglalkozó Bizottságra” változtatta –, majd a 2013. május 30-i tanácsi állásfoglalás (4) – amely az említett nevet „Európai Kutatási Térséggel és Innovációval Foglalkozó Bizottságra” (a továbbiakban: ERAC) változtatta –, és azután az Európai Kutatási Térség (EKT) tanácsadói struktúrájának felülvizsgálatáról szóló, 2015. december 1-jei tanácsi következtetések.
                  
               
                     (2)
                  
                  
                     A Tanács 2020. december 1-jén következtetéseket fogadott el az új Európai Kutatási Térségről (a továbbiakban: új EKT), olyan kutatóközpontú, értékalapú, kiválóság- és hatásorientált térségként határozva meg azt, amelyben a kutatók, a tudás és a technológia támogatásban részesülnek és szabadon mozoghatnak.
                  
               
                     (3)
                  
                  
                     A Tanács 2021. november 26-án következtetéseket fogadott el az új EKT jövőbeli irányításáról, amelyekben kiemelte, hogy az új EKT és prioritásai szükségessé teszik a jelenlegi EKT-irányítás átfogó újratervezését, és megerősítette az ERAC-ot mint olyan magas szintű stratégiai szakpolitikai közös tanácsadó bizottságot, amelynek stratégiai kutatási és innovációs (K+I) szakpolitikai kérdésekben korai tanácsadást kell nyújtania a Tanácsnak, a Bizottságnak és a tagállamoknak.
                  
               
                     (4)
                  
                  
                     A Tanács egyetértett azzal, hogy felülvizsgálja az ERAC megbízatását annak érdekében, hogy az tükrözze az új EKT irányítását, és hogy az ERAC tagságát a tagállamok és a Bizottság olyan képviselőire korlátozzák, akik a K+I szakpolitikák vonatkozásában magas szintű végrehajtói felelősséggel rendelkeznek. A Tanács elismerte annak hozzáadott értékét, ha az ERAC társelnökségét a tagállamok és a Bizottság ilyen képviselői látják el.
                  
               
                     (5)
                  
                  
                     Az ERAC megbízatását ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            
               (1)   A Tanács elfogadja az Európai Kutatási Térséggel és Innovációval Foglalkozó Bizottság felülvizsgált megbízatását.
            
            
               (2)   A felülvizsgált megbízatás szövegét a melléklet tartalmazza.
            
         
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. december 13-án.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  Council Resolution of 14 January 1974 on the coordination of national policies and the definition of projects of interest to the Community in the field of science and technology. Ez a dokumentum nem áll rendelkezésre magyar nyelven. (HL C 7., 1974.1.29., 2. o.).
         
            (2)  Council Resolution of 28 September 1995 on Crest. Ez a dokumentum nem áll rendelkezésre magyar nyelven. (HL C 264., 1995.10.11., 4. o.).
         
            (3)  A Tanács 2010. május 28-i állásfoglalása az európai kutatási térség (EKT) irányításában bekövetkezett fejleményekről. Lásd az ST 10255/10 dokumentumot a http://register.consilium.europa.eu honlapon.
         
            (4)  A Tanács 2013. május 30-i állásfoglalása az Európai Kutatási Térség számára végzett tanácsadói munkáról. Lásd az ST 10331/13 dokumentumot a http://register.consilium.europa.eu honlapon.
      
      
         
            MELLÉKLET
            Az Európai Kutatási Térséggel és Innovációval Foglalkozó Bizottság (ERAC) megbízatása
            A BIZOTTSÁG FELADATAI
            
               1. cikk
               
                  (1)   Az Európai Kutatási Térséggel és Innovációval Foglalkozó Bizottság (a továbbiakban: a bizottság) magas szintű stratégiai szakpolitikai tanácsadó bizottság, amely stratégiai kutatási és innovációs (K+I) szakpolitikai kérdésekben korai tanácsadást nyújt a Tanácsnak, a Bizottságnak és a tagállamoknak.
               
               
                  (2)   A bizottság feladatai a következők:
                  
                              a)
                           
                           
                              tanácsadás a stratégiai szakpolitikai irányvonalakra, valamint az uniós és nemzeti – többek között regionális – K+I-szakpolitikák finomítását szükségessé tevő jövőbeli tendenciákra vonatkozóan, többek között a jelenlegi és a következő uniós K+I-keretprogramra és egyéb releváns K+I-orientált uniós kezdeményezésekre vonatkozóan;
                           
                        
                              b)
                           
                           
                              az EKT szakpolitikai menetrendje aktualizálásának kezdeményezése olyan korai stratégiai tanácsadás révén, amely többek között a folyamatban lévő EKT-tevékenységek terén elért haladás figyelembevételén alapul;
                           
                        
                              c)
                           
                           
                              az EKT szakpolitikai menetrendjének kritériumait teljesítő új szakpolitikai igények megfontolása és az azokra vonatkozó tanácsadás az EKT szakpolitikai menetrendrendjének végrehajtása során;
                           
                        
                              d)
                           
                           
                              interakció hasonló szintű irányítási és koordinációs struktúrákkal olyan egyéb releváns szakpolitikai területeken, mint a felsőoktatás és az ipar.
                           
                        
            
            
               2. cikk
               A bizottság – a Tanács vagy a Bizottság kérésére vagy saját kezdeményezésére – tanácsot ad, valamint véleményeket és jelentéseket készít.
            
            ÖSSZETÉTEL
            
               3. cikk
               
                  (1)   A bizottság tagjai a tagállamok és a Bizottság (a továbbiakban: tagok).
               
               
                  (2)   Minden egyes tag legfeljebb két képviselőt nevez ki a bizottságba, akik a K+I politikák vonatkozásában magas szintű végrehajtói felelősséggel rendelkeznek.
               
               
                  (3)   Azon tag, aki nem tud részt venni egy bizottsági ülésen, helyettest nevezhet ki az említett ülésre, vagy feladatait átruházhatja egy másik tagra. Erről a bizottság társelnökeit és titkárságát az ülést megelőzően írásban tájékoztatni kell.
               
            
            ELNÖKÖK ÉS TITKÁRSÁG
            
               4. cikk
               
                  (1)   A bizottság társelnöki tisztét egy tagállami képviselő és a Bizottság egy képviselője látja el.
               
               
                  (2)   A bizottság a tagjai többségi szavazatával a tagállamok képviselői közül társelnököt választ. Az ilyen társelnök hivatali ideje hároméves, egyszer megújítható időszakra szól.
               
               
                  (3)   Azon tagállam, amelynek képviselőjét a bizottság társelnökévé nevezik ki, és a Bizottság egy-egy további képviselővel rendelkezik a bizottságban a társelnök hivatali ideje alatt.
               
               
                  (4)   A társelnökök nem rendelkeznek szavazati joggal.
               
            
            
               5. cikk
               Abban az esetben, ha az egyik társelnök nem képes ellátni a társelnöki feladatait, az említett társelnök a másik társelnökkel egyetértésben helyettest nevez ki.
            
            
               6. cikk
               A bizottság titkársági szolgáltatásait a Tanács Főtitkársága biztosítja.
            
            ELJÁRÁSOK
            
               7. cikk
               Ha szavazást kérnek, a bizottság a tagok egyszerű többségével fogadja el a véleményeket és a jelentéseket. Minden egyes tag egy szavazattal rendelkezik. A bizottság beszámol a vita során kifejtett kisebbségi vagy különvéleményekről.
            
            
               8. cikk
               A bizottság ülésein csak a tagok szólalhatnak fel. Kivételes körülmények esetén azonban a társelnökök ettől eltérően is megállapodhatnak.
            
            
               9. cikk
               A K+I uniós keretprogramhoz társult országok és a releváns harmadik országok képviselői, külső szakértők és érdekelt felek – a Tanács eljárási szabályzatával összhangban – adott esetben meghívhatók a releváns bizottsági ülésekre konkrét napirendi pontok megvitatása céljából.
            
            
               10. cikk
               A bizottság kellően indokolt esetekben ad hoc ideiglenes munkacsoportokat bízhat meg konkrét feladatokkal.
            
            
               11. cikk
               
                  (1)   A bizottságot évente kétszer kell összehívni. Ha a helyzet úgy kívánja, a társelnökök különleges bizottsági ülést is összehívnak.
               
               
                  (2)   A bizottsági üléseket rendszerint Brüsszelben tartják, de azoknak – a Tanács eljárási szabályzatával összhangban – az Európai Unió Tanácsának soros elnökségét betöltő ország is otthont adhat.
               
            
            
               12. cikk
               
                  (1)   A bizottság irányítóbizottsággal rendelkezik. Az irányítóbizottság az ERAC társelnökeiből, valamint az Európai Unió Tanácsa soros és soron következő elnökségi trióját alkotó tagállamok egy-egy képviselőjéből áll.
               
               
                  (2)   Az irányítóbizottság – szükség esetén a bizottság ad hoc munkacsoportjainak támogatásával – kiválasztja és előkészíti a bizottság stratégiai megbeszéléseire szánt témákat.
               
            
            
               13. cikk
               A Bizottság rendszeresen tájékoztatja a bizottságot az EKT-fórum munkájáról.
            
            
               14. cikk
               A bizottság a Tanács eljárási szabályzatával összhangban elfogadja saját eljárási szabályzatát.